Totsiens, juffrou Ina
Wednesday, 20 May 2020 20:09
CVO Skool Pretoria se leerlinge, onderwysers en ouers betreur die afsterwe van juffrou Ina Erasmus, wat vir 26 jaar 'n onderwyseres aan dié skool was. Sy is op Maandag 4 Mei ná 'n stryd teen kanker oorlede.
Juffrou Ina Erasmus
Marinette de Bruin, 'n kollega, het 'n ode aan juffrou Ina geskryf waarin sy haar beskryf as iemand met humor, lojaliteit, energieke lewenslus, 'n objektiewe historikus, wat 'n geskiedenis-les kon laat lewe kry, iemand wat uitmuntende krisisbestuur kon toepas, programme opstel, toere reël en met fotograwe vir die beste diens beding.
Marinette skryf dat niemand by juffrou Ina kon kersvashou as dit gekom het by inisiatief en planne beraam nie. Sy sê dat die sportveld se gras en die meeste bome op dié skoolterrein langs Lynnwoodweg-verlenging 'n plaatjie behoort te dra: "Hier is Ina se kleim."